b"\n_START_ARTICLE_\nKavos pupel\xc4\x97\n_START_PARAGRAPH_\nKavos pupel\xc4\x97 (arab. \xe2\x80\x8f\xd9\x82\xd9\x87\xd9\x88\xd8\xa9\xe2\x80\x8e qahwa 'kava' ir \xe2\x80\x8f\xd8\xa8\xd9\x86\xd9\x91\xe2\x80\x8e bunn 'uoga') \xe2\x80\x93 kavamed\xc5\xbeio kr\xc5\xabmo vaisiaus s\xc4\x97kla. Kavamed\xc5\xbeio vaisiai yra uogos, o j\xc5\xb3 viduje paprastai yra po dvi s\xc4\x97klas, kurios ir vadinamos kavos pupel\xc4\x97mis. Dalies kavamed\xc5\xbei\xc5\xb3 uogose yra viena s\xc4\x97kla (pupel\xc4\x97), tokio kr\xc5\xabmo vaisius vadinamas \xc5\xbeirniauoge (angl. peaberry) d\xc4\x97l \xc5\xbeirn\xc4\xaf primenan\xc4\x8dios formos. Kavamed\xc5\xbeio s\xc4\x97klos yra pana\xc5\xa1aus dyd\xc5\xbeio kaip vy\xc5\xa1nios kaulavaisiai, o pupel\xc4\x97mis vadinamos d\xc4\x97l pana\xc5\xa1umo su dar\xc5\xbee auginama pupele.\n_START_SECTION_\nDerlius\n_START_PARAGRAPH_\nPirm\xc4\x85j\xc4\xaf derli\xc5\xb3 kavamedis duoda po 3-4 met\xc5\xb3, optimalus derlius i\xc5\xa1gaunamas po 7\xe2\x80\x938 met\xc5\xb3. Kavamed\xc5\xbeio uogos visi\xc5\xa1kai prinoksta per 8-9 m\xc4\x97nesius. Kuo geriau uoga sunokusi, tuo kokybi\xc5\xa1kesn\xc4\x97 kava i\xc5\xa1 jos gaunama. Augalai labai jautr\xc5\xabs temperat\xc5\xabros poky\xc4\x8diams, tod\xc4\x97l reikalingas pastovus ir \xc5\xa1iltas klimatas. Geriausia kava pagaminama i\xc5\xa1 plantacij\xc5\xb3, esan\xc4\x8di\xc5\xb3 700 m vir\xc5\xa1 j\xc5\xabros lygio. Auginama atogr\xc4\x85\xc5\xbe\xc5\xb3 rajonuose: Afrikoje, Azijoje, Centrin\xc4\x97je ir Piet\xc5\xb3 Amerikoje._NEWLINE__NEWLINE_Derlius nuimamas mechanizuotai arba rankomis. Rankiniu b\xc5\xabdu nuimant derli\xc5\xb3 skinamos tik tinkamos ir gerai prinokusios uogos, mechanizuotai \xe2\x88\x92 skinamos visos. I\xc5\xa1 vieno kavos kr\xc5\xabmo galima pagaminti apie 0,5 kg kavos._NEWLINE_Yra du pagrindiniai pupeli\xc5\xb3 i\xc5\xa1\xc4\x97mimo i\xc5\xa1 uogos metodai: \xc5\xa1lapiasis bei sausasis, nuo kuri\xc5\xb3 priklauso kavos savyb\xc4\x97s._NEWLINE__NEWLINE_Naudojant \xc5\xa1lapi\xc4\x85j\xc4\xaf metod\xc4\x85, \xc5\xa1varios (be lap\xc5\xb3 ir koteli\xc5\xb3) uogos suspaud\xc5\xbeiamos, kad b\xc5\xabt\xc5\xb3 atskirtas mink\xc5\xa1timas bei odel\xc4\x97. Tuomet pupel\xc4\x97s gali b\xc5\xabti paliekamos fermentuotis nuo 12 iki 36 valand\xc5\xb3 \xe2\x88\x92 fermentacija kavai suteikia r\xc5\xabg\xc5\xa1tumo. Po to skalaujama bei plaunama po tekan\xc4\x8diu vandeniu iki kol pupel\xc4\x97s pradeda d\xc5\xbei\xc5\xabti. Jos turi pergamentin\xc4\x99 odel\xc4\x99, pa\xc5\xa1alinam\xc4\x85 prie\xc5\xa1 valym\xc4\x85 ir r\xc5\xab\xc5\xa1iavim\xc4\x85. Esant ribotiems vandens i\xc5\xa1tekliams, uogos yra nuplaunamos siauruose tekan\xc4\x8dio vandens kanaluose. Tuomet 1\xe2\x80\x933 savaites laikomos i\xc5\xa1bertos ant akmenini\xc5\xb3 teras\xc5\xb3 ar kit\xc5\xb3 pavir\xc5\xa1i\xc5\xb3 saul\xc4\x97s atokaitoje ir reguliariai vartomos, kad vienodai i\xc5\xa1d\xc5\xbei\xc5\xabt\xc5\xb3. Mink\xc5\xa1timas pasidaro tamsus ir rauk\xc5\xa1l\xc4\x97tas. Sausas mink\xc5\xa1timas ir pergamentin\xc4\x97 odel\xc4\x97 pa\xc5\xa1alinami prie\xc5\xa1 valym\xc4\x85 ir r\xc5\xab\xc5\xa1iavim\xc4\x85. Pupel\xc4\x97s dar kart\xc4\x85 valomos ir atrenkamos mechanizuotai arba rankiniu b\xc5\xabdu siekiant pa\xc5\xa1alinti visas odeli\xc5\xb3 liekanas bei suskilusias, neprinokusias, netinkamos spalvos ar dyd\xc5\xbeio pupeles._NEWLINE_Nuo derliaus nu\xc4\x97mimo b\xc5\xabdo, kavos pupeli\xc5\xb3 atrinkimo bei i\xc5\xa1valymo kokyb\xc4\x97s, pupeli\xc5\xb3 i\xc5\xa1\xc4\x97mimo metodo bei fermentacijos, i\xc5\xa1vaizdos, aromato, r\xc5\xabg\xc5\xa1tumo ir kit\xc5\xb3 skonini\xc5\xb3 savybi\xc5\xb3, gamybos technologij\xc5\xb3 bei \xc4\xafvairi\xc5\xb3 r\xc5\xab\xc5\xa1i\xc5\xb3 sumai\xc5\xa1ymo priklauso galutinio kavos produkto skonis, aromatas ir kaina.\n_START_SECTION_\nGamybos technologijos\n_START_PARAGRAPH_\nLabiausiai vertinamas pilnai rankinis kavos pupeli\xc5\xb3 rinkimo, r\xc5\xab\xc5\xa1iavimo ir l\xc4\x97tas skrudinimo procesas. Tokiu b\xc5\xabdu i\xc5\xa1gaunama auk\xc5\xa1\xc4\x8diausia \xc4\xafmanoma kokyb\xc4\x97: pupel\xc4\x97s gerai atrinktos, vienodai paskrudusios bei \xc5\xa1viesiai rudos spalvos, unikalaus i\xc5\xa1rai\xc5\xa1kingo kvapo. Paruo\xc5\xa1tas kavos g\xc4\x97rimas savito sodraus skonio, turi subtili\xc5\xb3 kvapo bei skonio nat\xc5\xb3, kurios palaipsniui kinta g\xc4\x97rimui v\xc4\x97stant. Sumaltos kavos pupel\xc4\x97s per m\xc4\x97nes\xc4\xaf praranda reik\xc5\xa1ming\xc4\x85 dal\xc4\xaf skonini\xc5\xb3 ir kvapo savybi\xc5\xb3, tod\xc4\x97l auk\xc5\xa1tos kokyb\xc4\x97s pupel\xc4\x97s paliekamos sumalti tik prie\xc5\xa1 pat vartojim\xc4\x85 ar pardavim\xc4\x85._NEWLINE__NEWLINE_Toki\xc5\xb3 kavos pupeli\xc5\xb3 pardavimo kaina siekia ar vir\xc5\xa1ija 40-80 \xe2\x82\xac/kg._NEWLINE_Grei\xc4\x8diausias ir pigiausias - pilnai mechanizuotas konvejerinis masin\xc4\x97s gamybos procesas. Jo metu kavos pupel\xc4\x97s praranda subtilias aromato bei skonio savybes. D\xc4\x97l per greito arba per stipraus skrudinimo siekiant u\xc5\xbetikrinti vis\xc5\xb3 pupeli\xc5\xb3 pakankam\xc4\x85 skrudinim\xc4\x85, didel\xc4\x97 j\xc5\xb3 dalis tampa artimos juodai tamsiai rudos spalvos, perskrudintos. D\xc4\x97l kit\xc5\xb3 technologini\xc5\xb3 proces\xc5\xb3, siekiant dar labiau pagreitinti ar atpiginti masin\xc4\x99 gamyb\xc4\x85, gali prarasti ir reik\xc5\xa1ming\xc4\x85 dal\xc4\xaf kofeino. Paruo\xc5\xa1tas kavos g\xc4\x97rimas kartaus skonio bei a\xc5\xa1troko ar aitroko kvapo._NEWLINE__NEWLINE_Toki\xc5\xb3 kavos pupeli\xc5\xb3 pardavimo kaina siekia iki 10-20 \xe2\x82\xac/kg.\n_START_SECTION_\nR\xc5\xab\xc5\xa1ys\n_START_PARAGRAPH_\nKavos kokyb\xc4\x97 ir skonis labai priklauso nuo pupeli\xc5\xb3 r\xc5\xab\xc5\xa1ies. \xc5\xbdinomos r\xc5\xab\xc5\xa1ys - arabika, robusta, liberika. Arabikos s\xc4\x97klos pailgos, lygiu pavir\xc5\xa1iumi, vos i\xc5\xa1lenktos \xe2\x80\x9eS\xe2\x80\x9c raid\xc4\x97s formos linija, pasaulyje sudaro apie tris ketvirtadalius kavos gamybos. Robustos s\xc4\x97klos apvalios, spalva nuo \xc5\xa1viesiai rudos iki pilk\xc5\xa1vai-\xc5\xbealios. Sudaro apie ketvirtadal\xc4\xaf pasaulin\xc4\x97s kavos gamybos. \xc5\xa0i kavos r\xc5\xab\xc5\xa1is ma\xc5\xbeiau aromatinga, ta\xc4\x8diau joje daugiau kofeino, kartoko skonio. Siekiant pagerinti kavos skon\xc4\xaf ir aromat\xc4\x85, ji neretai brandinama, kavos uogas kelet\xc4\x85 m\xc4\x97nesi\xc5\xb3 i\xc5\xa1laikant statin\xc4\x97se, o tik paskui luk\xc5\xa1tenant. Liberikos pupel\xc4\x97s prastesnio skonio, naudojamos kavos g\xc4\x97rimams ir tirpiai kavai gaminti, u\xc5\xbeima tik apie 1\xc2\xa0% pasaulin\xc4\x97s produkcijos."